Tulnukas ehk Valdise pääsemine 11 osas
"Tulnukas ehk Valdise pääsemine 11 osas" on 2006. aastal esilinastunud Eesti lühimängufilm, mis räägib Eesti subkultuurist, mida on nimetatud jõmluseks või ka rullnokluseks. Filmi tegevustik keskendub rullnokk Valdisele, kes saanuna tüli käigus labidaga löögi pähe, unustab ära kõik, mis tema igapäevases jõmmielus normaalne oli. Kuigi sõbrad üritavad Valdise mälu virgutada, muutub mõistmatu noormees erinevusi vihkavas ühiskonnas peagi häirivalt üleliigseks ning tema pääsemine ei ole sugugi lihtne. Linateost on korduvalt iseloomustatud kultusfilmina. Film esilinastus 3. augustil 2006 Kinobussi tuuri raames Ruhnul. 2024. aasta 1. aprillil esilinastus filmi järg "Tulnukas 2 ehk Valdise tagasitulek 17 osas".